ประกาศกรมการขนส่งทางบก เรื่อง กำหนดระยะเวลาการจัดให้มีอาคารสถานที่ ลานจอดรถ เครื่องตรวจสภาพรถ อุปกรณ์หรือสิ่งอำนวยความสะดวกในการตรวจสภาพรถ หรือเครื่องมืออื่นใด และหลักเกณฑ์การย้ายที่ตั้งสถานตรวจสภาพรถ พ.ศ. 2555
ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดระยะเวลาการจัดให้มีอาคารสถานที่ ลานจอดรถ เครื่องตรวจสภาพรถ
อุปกรณ์หรือสิ่งอำนวยความสะดวกในการตรวจสภาพรถ
หรือเครื่องมืออื่นใด
และหลักเกณฑ์การย้ายที่ตั้งสถานตรวจสภาพรถ
พ.ศ. ๒๕๕๕[๑]
 

อาศัยอำนาจตามความในข้อ ๕ และข้อ ๑๑ ของกฎกระทรวงการขอรับใบอนุญาต การออกใบอนุญาต
และการขอต่ออายุใบอนุญาตจัดตั้งสถานตรวจสภาพรถ พ.ศ. ๒๕๕๕
อธิบดีกรมการขนส่งทางบกออกประกาศไว้ ดังต่อไปนี้

ข้อ ๑ ผู้ยื่นคำขอรับใบอนุญาตจัดตั้งสถานตรวจสภาพรถที่ยังไม่มีอาคารสถานที่
ลานจอดรถพื้นที่สำหรับรถรอเข้าตรวจสภาพ ทางเข้า ทางออก เครื่องตรวจสภาพรถ
อุปกรณ์หรือสิ่งอำนวยความสะดวกในการตรวจสภาพรถ
หรือเครื่องมืออื่นใดตามที่อธิบดีประกาศกำหนด
หรือมีแต่ยังไม่ครบถ้วนถูกต้องเมื่อนายทะเบียนกลางอนุญาตในหลักการให้จัดตั้งสถานตรวจสภาพรถแล้ว
ผู้ยื่นคำขอต้องจัดให้มีอาคาร สถานที่ ลานจอดรถ พื้นที่สำหรับรถรอเข้าตรวจสภาพ
ทางเข้า ทางออก เครื่องตรวจสภาพรถอุปกรณ์หรือสิ่งอำนวยความสะดวกในการตรวจสภาพรถ
หรือเครื่องมืออื่นใดให้ครบถ้วนถูกต้อง
ภายในกำหนดเวลาหนึ่งร้อยแปดสิบวันนับแต่วันที่ได้รับอนุญาตในหลักการ
กรณีผู้ยื่นคำขอรับใบอนุญาตจัดตั้งสถานตรวจสภาพรถ
มีเหตุผลความจำเป็นที่ไม่อาจดำเนินการให้แล้วเสร็จตามระยะเวลาที่กำหนดไว้ในวรรคหนึ่ง
จะสามารถขอขยายระยะเวลาได้อีกไม่เกินสองครั้ง ๆ ละไม่เกินสามสิบวัน
หากผู้ยื่นคำขอรับใบอนุญาตไม่สามารถดำเนินการให้ครบถ้วนถูกต้องภายในกำหนดเวลาดังกล่าวได้
ให้คำขอรับใบอนุญาตนั้นสิ้นสุดลง

ข้อ ๒ ผู้ได้รับใบอนุญาตจัดตั้งสถานตรวจสภาพรถที่ประสงค์จะย้ายที่ตั้งสถานตรวจสภาพรถให้ยื่นคำขอตามแบบแนบท้ายประกาศ
พร้อมด้วยเอกสารหลักฐาน ณ สำนักงานขนส่งที่สถานตรวจสภาพรถนั้นตั้งอยู่
การย้ายที่ตั้งสถานตรวจสภาพรถตามวรรคหนึ่ง ต้องเป็นการย้ายอาคารสถานที่เปลี่ยนไปจากเดิม
ซึ่งให้กระทำได้เฉพาะการย้ายที่ตั้งภายในเขตจังหวัดเดิมที่เคยได้รับใบอนุญาตเท่านั้น
ทั้งนี้ ให้นำหลักเกณฑ์ วิธีการและเงื่อนไขการขอจัดตั้งสถานตรวจสภาพรถมาใช้บังคับโดยอนุโลม

ข้อ ๓ ผู้ได้รับใบอนุญาตจัดตั้งสถานตรวจสภาพรถจะย้ายที่ตั้งสถานตรวจสภาพรถได้ต่อเมื่อได้รับอนุญาตจากนายทะเบียนกลาง
และนำใบอนุญาตมาบันทึกแก้ไขรายการที่ตั้งสถานตรวจสภาพรถแล้ว

ข้อ ๔ ประกาศนี้ให้ใช้บังคับตั้งแต่วันที่
๑ ตุลาคม ๒๕๕๕ เป็นต้นไป


ประกาศ
ณ วันที่ ๒๐ สิงหาคม พ.ศ. ๒๕๕๕
สมชัย ศิริวัฒนโชค
อธิบดีกรมการขนส่งทางบก
กรมการขนส่งทางบก
[เอกสารแนบท้าย]

๑. คำขอย้ายสถานที่ตั้งสถานตรวจสภาพรถ

(ดูข้อมูลจากภาพกฎหมาย)










ปริยานุช/ผู้จัดทำ
๒ ตุลาคม ๒๕๕๕

ณัฐพร/ผู้ตรวจ
๒ ตุลาคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๔๘ ง/หน้า ๔๐/๒๗ กันยายน ๒๕๕๕